لە ناسرییە خۆپیشاندان بۆ دەستلەكاركێشانەوەی پارێزگار بەردەوام بوو، لە حلەیش بۆ پشتیوانیی ناسرییە و لە دژی دەستگیركردنی چالاكوانان، خۆپیشاندان بەڕێوەچوو.
میدیا عێراقییەكان بڵاویان كردەوە، هاوڵاتییان و چالاكوانانی شاری ناسرییە، ئەمڕۆیش بەردەوام بوون لە خۆپیشاندان و جەختیان لە داواكەیان كردوةتەوە كە دەستلەكاركێشانەوەی نازم وائلیی پارێزگاری شارەكەیانە.
لە خۆپیشاندانەكەی ئەمڕۆی شاری ناسرییەی ناوەندی پارێزگای زیقاردا، ١٤ كەس بریندار بوون و هێزە ئەمیینەكان بە زەبری هێز، بڵاوەیان بە خۆپیشاندەران كرد.
هاوكات هەر ئەمڕۆ لە شاری حلەی ناوەندی پارێزگای بابل، خۆپیشاندانی ناڕەزایی بەڕێوەچوو.
بە وتەی چالاكوانان، خۆپیشاندانەكەی حلە، بۆ پشتیوانیی خۆپیشناندانەكەی ناسرییە و لە دژی دەستگیركردنی چالاكوانان بوە.
بەپێی میدیا عێراقییەكان، سەرەتا خۆپیشاندەرانی حلە، بە سووتاندنی تایە، چەندین ڕێگای شارەكەیان، داخستوە و دواتر هێزە ئەمنییەكان بە توندوتیژیی وەڵامیان داونەتەوە و بڵاوەیان پێ كردون.
دوێنێ لە شاری ناسرییەی ناوەندی پارێزگای زیقار، خۆپیشاندان بەڕێوەچوو كە داوای دەستلەكاركێئشانەوەی پارێزگاریان كرد و بەوهۆیەوە، خۆپیشاندەرێك كوژرا و نزیكەی ٢٠ی دیكە بریندار بوون.
ئـ ت